
EELNÕU
05.10.2026




VABARIIGI VALITSUS
MÄÄRUS 




Regionaalsete kriisikomisjonide moodustamine, 
nende koosseis, ülesanded ja töökord


Määrus kehtestatakse kriisiolukorra ja riigikaitse seaduse § 11 lõike 3 alusel.
 
§ 1. Regionaalsete kriisikomisjonide moodustamine
(1) Neli regionaalset kriisikomisjoni (edaspidi komisjon) moodustatakse Päästeameti päästekeskuste (edaspidi päästekeskus) tegevuspiirkondades järgmiselt:
1) Ida päästekeskuse tegevuspiirkonnas Ida-Eesti regionaalne kriisikomisjon;
2) Lõuna päästekeskuse tegevuspiirkonnas Lõuna-Eesti regionaalne kriisikomisjon;
3) Lääne päästekeskuse tegevuspiirkonnas Lääne-Eesti regionaalne kriisikomisjon;
4) Põhja päästekeskuse tegevuspiirkonnas Põhja-Eesti regionaalne kriisikomisjon.
 
(2) Siseministeeriumi ettepanekul võib Vabariigi Valitsus muuta komisjoni tegevuspiirkonna ulatust, kui komisjonil ei ole kriisiolukorrast tulenevalt võimalik senises tegevuspiirkonnas oma ülesandeid täita või kui tegevuspiirkonna ulatuse muutmine on vältimatult vajalik kriisiolukorra lahendamiseks. Tegevuspiirkonna ulatuse muutmise otsus kehtib kuni selle aluseks olnud asjaolude äralangemiseni, kuid mitte kauem kui kriisiolukorra lõppemiseni.

§ 2. Komisjoni koosseis
(1) Komisjoni kuuluvad:
1) tegevuspiirkonna päästekeskuse juht;
2) päästekeskuse juhi määratud päästekeskuse esindaja;
3) tegevuspiirkonna prefektuuri prefekt;
4) Häirekeskuse vastava tegevuspiirkonna keskuse juhataja;
5) Kaitseliidu esindaja;
6) Kaitseväe esindaja;
7) Kaitsepolitseiameti esindaja;
8) Keskkonnaameti esindaja;
9) Põllumajandus- ja Toiduameti esindaja;
10) Regionaal- ja Põllumajandusministeeriumi esindaja;
11) Sotsiaalkindlustusameti esindaja;
12) Terviseameti esindaja;
13) Transpordiameti esindaja;
14) tegevuspiirkonna kohaliku omavalitsuse üksuste esindajad;
15) ringkonnaprokuratuuri esindaja;
16) vangla esindaja.

(2) Päästeamet kaasab vajaduse korral komisjoni töösse elutähtsa teenuse osutaja, elutähtsa teenuse toimepidevuse korraldaja, kohtu esindaja ning muu asjaomase asutuse või isiku.
 
(3) Komisjoni esimees võib komisjoni kokku kutsuda vähendatud koosseisus.

(4) Komisjoni esimees on tegevuspiirkonna päästekeskuse juht.

§ 3. Komisjoni ülesanded
Komisjoni ülesanne on täidesaatva riigivõimu asutuste ja kohaliku omavalitsuse üksuste vahelise koostöö korraldamine kriisiolukorraks valmistumisel ning selle lahendamisel.

§ 4. Komisjoni töökord
(1) Komisjoni korralised istungid toimuvad vähemalt üks kord kvartalis.

(2) Komisjoni erakorralised istungid kutsub kokku komisjoni esimees.

(3) Komisjoni istungid protokollitakse. Protokollile kirjutab alla komisjoni esimees.

(4) Komisjoni tööd korraldab tegevuspiirkonna päästekeskus.

